UREDBA (EU) 2022/1278 EVROPSKEGA PARLAMENTA IN SVETA

z dne 18. julija 2022

o spremembi Uredbe (EU) št. 508/2014 v zvezi s posebnimi ukrepi za ublažitev posledic vojne agresije Rusije proti Ukrajini za ribolovne dejavnosti in omilitev učinkov motenj na trgu, ki jih je povzročila navedena vojna agresija na dobavno verigo ribiških proizvodov in proizvodov iz akvakulture

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije ter zlasti člena 43(2) in člena 175 Pogodbe,

ob upoštevanju predloga Evropske komisije,

po posredovanju osnutka zakonodajnega akta nacionalnim parlamentom,

ob upoštevanju mnenja Evropskega ekonomsko-socialnega odbora (1),

po posvetovanju z Odborom regij,

v skladu z rednim zakonodajnim postopkom (2),

ob upoštevanju naslednjega:

(1) Vojna agresija Rusije proti Ukrajini, ki se je začela 24. februarja 2022, ima vpliv na gospodarske subjekte v sektorju ribištva in akvakulture v Uniji. Motnje v trgovinskih tokovih ključnih primarnih proizvodov za sektor ribištva in akvakulture iz Rusije in Ukrajine so povzročile nenadno zvišanje cen ključnih vložkov, kot so energija in surovine. Na trgovino med Ukrajino in Unijo je prav tako močno vplivala nerazpoložljivost prevoza, saj so ukrajinska letališča zaradi ruskih napadov postala neuporabna, v ukrajinskih pristaniščih pa so bili začasno ustavljeni vsi komercialni ladijski prevozi. Sedanja kriza bo imela verjetno resne posledice za dobavo žit, rastlinskih olj in belih rib iz Rusije in Ukrajine v Unijo, kar bo privedlo do pomanjkanja ključnih surovin in precejšnjega zvišanja cen krme za ribe. Del flote Unije je prenehal z ribolovom, zaradi nezmožnosti izravnave povečanja vhodnih stroškov, kot so denimo naraščajoče cene energije, in zmanjšanja dobičkonosnosti ribištva. Skupni učinek pomanjkanja surovin in zvišanja stroškov se čuti tudi v sektorjih gojenja in predelave morske hrane. Znatno zvišanje stroškov in motnje v trgovini so povzročili znatne motnje na trgu, zato je potrebno uspešno in učinkovito ukrepanje.

(2) Zato bi moralo biti mogoče, da Evropski sklad za pomorstvo in ribištvo (ESPR), ustanovljen z Uredbo (EU) št. 508/2014 Evropskega parlamenta in Sveta (3), podpre posebne ukrepe za omilitev učinkov motenj na trgu, ki jih je povzročila vojna agresija Rusije proti Ukrajini, na dobavno verigo ribiških proizvodov in proizvodov iz akvakulture. Ti ukrepi bi morali zajemati finančno nadomestilo za priznane organizacije proizvajalcev in združenja organizacij proizvajalcev, ki skladiščijo ribiške proizvode ali proizvode iz akvakulture v skladu s členoma 30 in 31 Uredbe (EU) št. 1379/2013 Evropskega parlamenta in Sveta (4), ter finančno nadomestilo za gospodarske subjekte v sektorju ribištva in akvakulture, vključno s sektorjem predelave, za izpad prihodkov ter dodatne stroške, ki so jim nastali zaradi motenj na trgu, ki jih je povzročila vojna agresija Rusije proti Ukrajini, in njihovih učinkov na dobavno verigo ribiških proizvodov in proizvodov iz akvakulture. Odhodki za operacije, ki prejemajo podporo v okviru teh ukrepov, bi morali biti upravičeni od 24. februarja 2022, tj. od datuma, ko se je začela vojna agresija Rusije proti Ukrajini.

(3) Mogoče bi moralo biti tudi, da ESPR podpre finančno nadomestilo za začasno prenehanje ribolovnih dejavnosti, kjer vojna agresija Rusije proti Ukrajini ogroža varnost ribolovnih dejavnosti ali kjer je zaradi posledic vojne agresije ovirana ekonomska vzdržnost ribolovnih operacij. Tako začasno prenehanje ribolovnih dejavnosti bi moralo biti upravičeno od 24. februarja 2022..

(4) Obstajati bi morala možnost, da se oba ukrepa podpreta z najvišjo stopnjo sofinanciranja v višini 75 % upravičenih javnofinančnih odhodkov.

(5) Glede na potrebo po prožnosti pri prerazporeditvi finančnih sredstev bi moralo biti mogoče prerazporediti fiksne zneske, določene za ukrepe nadzora in izvrševanja ter ukrepe za zbiranje podatkov, na ukrepe za ublažitev posledic vojne agresije Rusije proti Ukrajini za ribolovne dejavnosti in omilitev učinkov motenj na trgu, ki jih je povzročila ta vojna agresija, na dobavno verigo ribiških proizvodov in proizvodov iz akvakulture. Iz istega razloga ter brez poseganja v obstoječo finančno zgornjo mejo in omejitev trajanja za druge primere začasnega prenehanja ribolovnih dejavnosti finančna zgornja meja in omejitev trajanja ne bi smeli veljati za zagotavljanje podpore za začasno prenehanje ribolovnih dejavnosti, ki ga je povzročila vojna agresija Rusije proti Ukrajini. Obveznost odbitka podpore, ki je bila dodeljena za začasno prenehanje ribolovnih dejavnosti, od podpore, dodeljene istemu plovilu za trajno prenehanje ribolovnih dejavnosti, bi se morala še naprej uporabljati. Zaradi pravne jasnosti v zvezi z izvajanjem tega novega primera začasnega prenehanja ribolovnih dejavnosti se je treba sklicevati na obdobje upravičenosti iz člena 65(2) Uredbe (EU) št. 1303/2013 Evropskega parlamenta in Sveta (5).

(6) Glede na nujnost zagotovljanja potrebne podpore bi bilo treba razširiti področje uporabe poenostavljenega postopka za spremembo operativnih programov držav članic, da se vključijo spremembe, povezane s posebnimi ukrepi za ublažitev posledic vojne agresije Rusije proti Ukrajini za ribolovne dejavnosti in omilitev učinkov motenj na trgu, ki jih je povzročila ta vojna agresija na dobavno verigo ribiških proizvodov in proizvodov iz akvakulture. Navedeni poenostavljeni postopek bi moral zajemati vse spremembe, potrebne za polno izvajanje zadevnih ukrepov, vključno z njihovo uvedbo, prerazporeditvijo finančnih sredstev z drugih ukrepov in opisom metod za izračun podpore.

(7) Glede na nujnost potrebne podpore bi morala ta uredba začeti veljati dan po objavi v Uradnem listu Evropske unije. Glede na nepričakovano naravo vojne agresije Rusije proti Ukrajini in njen resen vpliv na ribolovne dejavnosti ter zadevne gospodarske sektorje in dobavne verige, bi se morale določbe o upravičenosti stroškov uporabljati retroaktivno od 24. februarja 2022.

(8) Ker cilja te uredbe, in sicer omilitve učinkov vojne agresije Rusije proti Ukrajini v sektorju ribištva in akvakulture, države članice ne morejo zadovoljivo doseči, temveč se zaradi obsega in učinka ukrepa lažje doseže na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji. V skladu z načelom sorazmernosti iz navedenega člena ta uredba ne presega tistega, kar je potrebno za doseganje navedenega cilja.

(9) Uredbo (EU) št. 508/2014 bi bilo zato treba ustrezno spremeniti –

SPREJELA NASLEDNJO UREDBO:

Člen 1 Spremembe Uredbe (EU) št. 508/2014 Uredba (EU) št. 508/2014 se spremeni: 1. v členu 13 se doda naslednji odstavek: „7. Proračunska sredstva iz odstavkov 2 in 3 tega člena se lahko prerazporedijo za podporo iz člena 33(1), točka (d), člena 44(4a), člena 67 in člena 68(3) za ublažitev posledic vojne agresije Rusije proti Ukrajini za ribolovne dejavnosti in omilitev učinkov motenj na trgu, ki jih je povzročila ta vojna agresija, na dobavno verigo ribiških proizvodov in proizvodov iz akvakulture.“; 2. v členu 22(2) se točka (e) nadomesti z naslednjim: „(e) sprememb operativnih programov v zvezi s podporo iz točke (d) člena 33(1), člena 35, člena 44(4a), točke (b) člena 55(1), členov 57, 66 in 67, člena 68(3) ter člena 69(3), vključno s prerazporeditvijo finančnih sredstev zaradi obravnavanja posledic izbruha COVID-19 ali za ublažitev posledic vojne agresije Rusije proti Ukrajini za ribolovne dejavnosti in omilitev učinkov motenj na trgu, ki jih je povzročila ta vojna agresija, na dobavno verigo ribiških proizvodov in proizvodov iz akvakulture.“; 3. člen 33 se spremeni: (a) odstavek 1 se spremeni: (i) v prvem pododstavku se točka (d) nadomesti z naslednjim: „(d) kadar je do začasnega prenehanja ribolovnih dejavnosti prišlo med 1. februarjem in 31. decembrom 2020 kot posledica izbruha COVID-19, vključno za plovila, ki delujejo na podlagi sporazuma o partnerstvu o trajnostnem ribištvu, oziroma 24. februarja 2022 ali po tem datumu, kot posledica vojne agresije Rusije proti Ukrajini, ki ogroža varnost ribolovnih dejavnosti ali ovira ekonomsko vzdržnost ribolovnih operacij.“; (ii) drugi pododstavek se nadomesti z naslednjim: „V skladu s členom 65(9), drugi pododstavek, Uredbe (EU) št. 1303/2013 in z odstopanjem od prvega pododstavka navedenega člena so odhodki za operacije, ki prejemajo podporo na podlagi prvega pododstavka, točka (d) tega odstavka, upravičeni od 1. februarja 2020, če so posledica izbruha COVID-19, ali od 24. februarja 2022, če so posledica vojne agresije Rusije proti Ukrajini, ki ogroža varnost ribolovnih dejavnosti ali ovira ekonomsko vzdržnost ribolovnih operacij.“; (b) odstavek 2 se nadomesti z naslednjim: „2. Podpora iz odstavka 1, prvi pododstavek, točke (a), (b) in (c) se lahko dodeli za največ šest mesecev na plovilo v obdobju upravičenosti iz člena 65(2) Uredbe (EU) št. 1303/2013. To najdaljše trajanje se ne uporablja za podporo iz točke (d) navedenega pododstavka.“; 4. v členu 44 se odstavek 4a nadomesti z naslednjim: „4a. ESPR lahko podpira ukrepe za začasno prenehanje ribolovnih dejavnosti, ki ga je povzročil izbruh COVID-19 ali vojna agresija Rusije proti Ukrajini, ki ogroža varnost ribolovnih dejavnosti ali ovira ekonomsko vzdržnost ribolovnih operacij, kot je določeno v členu 33(1), prvi pododstavek, točka (d), pod pogoji iz člena 33.“; 5. v členu 67(1), prvi pododstavek, se uvodno besedilo nadomesti z naslednjim: „1. Kadar je to potrebno za odziv na izbruh COVID-19 ali za omilitev učinkov motenj na trgu, ki jih je povzročila vojna agresija Rusije proti Ukrajini, na dobavno verigo ribiških proizvodov in proizvodov iz akvakulture, lahko ESPR podpira nadomestila za priznane organizacije proizvajalcev in združenja organizacij proizvajalcev, ki skladiščijo ribiške proizvode ali proizvode iz akvakulture, navedene v Prilogi II k Uredbi (EU) št. 1379/2013, ali proizvode pod oznako KN 0302, kot so navedeni v točki (a) Priloge I k navedeni uredbi, če se ti proizvodi skladiščijo v skladu s členoma 30 in 31 navedene uredbe, ob upoštevanju naslednjih pogojev:“; 6. v členu 67 se odstavek 2 nadomesti z naslednjim: „2. Podpora iz odstavka 1 se ukine 31. decembra 2020, razen če blaži učinke motenj na trgu, ki jih je povzročila vojna agresija Rusije proti Ukrajini, na dobavno verigo ribiških proizvodov in proizvodov iz akvakulture. V skladu s členom 65(9), drugi pododstavek, Uredbe (EU) št. 1303/2013 in z odstopanjem od prvega pododstavka navedenega člena so odhodki za operacije, ki prejemajo podporo na podlagi tega člena, upravičeni od 1. februarja 2020 če gre za odziv na izbruh COVID-19, in od 24. februarja 2022, če gre za omilitev učinkov motenj na trgu, ki jih je povzročila vojna agresija Rusije proti Ukrajini, na dobavno verigo ribiških proizvodov in proizvodov iz akvakulture.“; 7. v členu 68 se doda naslednji odstavek: „3. ESPR lahko podpre finančno nadomestilo za gospodarske subjekte v sektorju ribištva in akvakulture za izpad prihodkov ter dodatne stroške, ki nastanejo zaradi motenj na trgu, ki jih je povzročila vojna agresija Rusije proti Ukrajini, in njihovih učinkov na dobavno verigo ribiških proizvodov in proizvodov iz akvakulture. V skladu s členom 65(9), drugi pododstavek, Uredbe (EU) št. 1303/2013 so odhodki za operacije, ki prejemajo podporo na podlagi prvega pododstavka tega odstavka, upravičeni od 24. februarja 2022. Nadomestilo iz prvega pododstavka tega odstavka se izračuna v skladu s členom 96.“; 8. v členu 95(2) se točka (e) nadomesti z naslednjim: „(e) operacija povezana s podporo na podlagi člena 33 ali 34 ali nadomestilom na podlagi člena 54, člena 55, člena 56, člena 68(3) ali člena 69(3);“.

Člen 2 Začetek veljavnosti Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 18. julija 2022 Za Evropski parlament predsednica R. METSOLA Za Svet predsednik Z. NEKULA

(1) Mnenje z dne 18. maja 2022 (še ni objavljeno v Uradnem listu).

(2) Stališče Evropskega parlamenta z dne 6. julija 2022 (še ni objavljeno v Uradnem listu) in odločitev Sveta z dne 18. julija 2022.

(3) Uredba (EU) št. 508/2014 Evropskega parlamenta in Sveta z dne 15. maja 2014 o Evropskem skladu za pomorstvo in ribištvo in razveljavitvi uredb Sveta (ES) št. 2328/2003, (ES) št. 861/2006, (ES) št. 1198/2006 in (ES) št. 791/2007 in Uredbe (EU) št. 1255/2011 Evropskega parlamenta in Sveta (UL L 149, 20.5.2014, str. 1).

(4) Uredba (EU) št. 1379/2013 Evropskega parlamenta in Sveta z dne 11. decembra 2013 o skupni ureditvi trgov za ribiške proizvode in proizvode iz ribogojstva in o spremembi uredb Sveta (ES) št. 1184/2006 in (ES) št. 1224/2009 ter razveljavitvi Uredbe Sveta (ES) št. 104/2000 (UL L 354, 28.12.2013, str. 1).

(5) Uredba (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (UL L 347, 20.12.2013, str. 320).